Kielilävistys
Käytä 1-2 viikkoa kahdesti päivässä keittosuolaliuosta (apteekista) suun purskuttelemiseen. Syö keittoja ja muita pehmeitä ruokia ennemmin kuin kiinteää ruokaa. Purskuttele suu jokaisen ruokailukerran jälkeen perusteellisesti raikkaalla vedellä. Vaihda hammasharja uuteen sekä vältä liian voimakkaita hammastahnoja (esimerkiksi valkaisevat) sekä suuvesiä. Muista hyvä suuhygienia lävistyksen laiton jälkeen.
Vältä alkoholia, maitotuotteita, hiili- ja sitrushappoisia juomia, tupakointia, suutelemista ja bakteerien vaihtoa noin kaksi viikkoa lävistyksen ottamisesta. Vältä myös korulla ja lävistyksellä leikkimistä. Lävistyksen ottamisen jälkeen kieli usein turpoaa ja turvotusta voi kestää 2-12 päivää. Jäämurskaveden juominen helpottaa turvotusta. Pidä silmällä, ettei kieli joudu puristuksiin liian lyhyen tapin kanssa. Jos koru jää liian lyhyeksi turvotuksen kanssa, ota yhteys lävistäjääsi.
Turvotus sekä särky ovat normaaleja oireita ja liittyvät kielilävistyksen paranemiseen. Myöskin kaulan imusolmukkeiden turpoaminen ja kipu niellessä voivat liittyä oireiluun. Voit laskea pahinta turvotusta lisäämällä yhden lisätyynyn pääsi alle yöksi ja pitämällä päätä sydäntä korkeammalla nukkuessasi.
Pitkä ensikoru mahdollistaa kielen turpoamisen ilman korun puristumista kieleen. Kielilävistyksen turvotuksen laskettua koru vaihdetaan lyhyempään noin 3-6 viikkoa lävistyksen laiton jälkeen. Koru on liioitellun pituinen paranemisaikana ja syöminen korun kanssa tulee olla varovaista, sillä pitkä koru on helppo varomatta purra hampaiden väliin. Tällöin on mahdollista, että hampaastasi lohkeaa pala. Hammasvaurioiden välttämiseksi korun vaihto sopivan pituiseksi on tärkeää turvotuksen laskettua. Varaathan ajan korun vaihtoon lävistäjältäsi.
Kielikoruun kerääntyneen plakin voi pestä pois hammasharjalla ilman tahnaa ja kielikoru suositellaan sen lisäksi vaihdettavan kokonaan uuteen noin parin vuoden välein.
Kielilävistyksen komplikaatioissa ole yhteydessä lävistäjääsi. Kielessä kulkee isoja verisuonia ja lävistäjäsi saattaa kieltäytyä tekemästä kielilävistystä liian lyhkäisen kielen, liian pitkän alajänteen tai lävistyksen tiellä sijaitsevien verisuonien vuoksi.